text: Paris le 18 de May 1652.
  Samedy dernier S.A.R. eust advis que le Maral de Turenne avoit attacqué le Pont St. Cloud, et en mesme temps il fit sçavoir cette nouvelle à mr le Prince pour l'obliger à secourir les assiegés, surquoy mr le Prince monta à cheval accompagné de toutte sa cavaillerie, et de mr de Beaufort, et furent suivis de 9000 bourgeois avec les quels ils allèrent attacquer St. Denis, et le prirent, ou il y avoit deux compagnies des gardes suisses, qui se rendirent tous prisonniers de guerre, et furent emmenés en cette ville Dimanche au matin, auquel jour le Marquis de St.
  Maigrin reprint laditte ville et avec des troupes de la Cour la garnison de 300 hommes, que mr le Prince y avoit laissée; apres avoir tenu long temps dans l'abbaye, se rendirent aussy tous prisonniers.
  Le mesme jour on avoit mené une compe de bourgeois pour garder mrs du Parlement, laquelle defila et se retirèrent tous chez eux, disans ne vouloir garder des mazarins, et la populace se mit à crier apres eux, qu'il falloit travailler aux affaires publicques, et non aux procés, tellement qu'un chacun quitta le Palais.
  Le mercredy le Parlement s'assembla, S.A.R. presente, et mr le Prince, lequel ayant parlé des desordres de cette ville par la desunion qui estoit au dedans, et les remèdes qu'on y devoit apporter, la compagnie supplia S.A.R. d'y vouloir employer son authorité, et qu'elle seule donnast les ordres tant dans Paris, qu'au dehors.
  Un nommé sr Penis a offert de la part des bourgeois à S.A.R. de lever, payer et entretenir 6000 hommes de pied et 3000 chevaux; elle luy a demandé quelques jours pour resoudre à les accepter.
  On asseure la mort du Roy d'Espagne et confirme la revolte generale des Indes occidentales contre ledit Roy, et mesme qu'ils ont tué leur viceroy.
  Mr le duc d'Orleans a protesté au peuple, que si quelqu'un dans le Parlement opinoit en faveur du retour du Cardal, qu'il ne veut jamais voir ledit Cardal et qu'après son depart il signera tout ce que sa Maté desirera de luy.